REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

011 Broj:06-2/229-20

26. decembar 2020. godine

Beograd

**ZAPISNIK**

**17. SEDNICE ODBORA ZA FINANSIJE, REPUBLIČKI BUDžET I KONTROLU TROŠENjA JAVNIH SREDSTAVA, ODRŽANE U SUBOTU, 26. DECEMBRA 2020. GODINE, U 16,00 ČASOVA**

Sednica je počela u 16,00 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Aleksandra Tomić, Duško Tarbuk, Olivera Pešić, Sonja Vlahović, Bratimir Vasiljević, Ana Čarapić, Milorad Mijatović

Sednici su prisustvovali zamenici članova Odbora: Milenka Subić, Nikola Vojinović, Svetlana Milijić, Zoran Tomić, Uglješa Marković

Sednici nisu prisustvovali članovi Odbora: Veroljub Arsić, Goran Kovačević, Vladimir Marinković, Ljiljana Kuzmanović Vujaković, Zoltan Pek, Vojislav Vujić, kao ni njihovi zamenici.

Sednici Odbora prisustvuju i poverenici Ministarstva finansija: Ana Tripović, direktor Uprave za javne nabavke i Dejan Dabetić, Sektor za fiskalni sistem, kao i poverenici Ministarstva građevinarstva, saobraćaja i infrastrukture: Milana Rakić, državni sekretar i Jovan Marković, predstavnik Koridora Srbije.

Na predlog predsednika, Odbor je jednoglasno (11 glasova za) utvrdio sledeći

**D n e v n i   r e d :**

**1. Razmatranje Predloga zakona o potvrđivanju Ugovora između Republike Srbije i Japana o otklanjanju dvostrukog oporezivanja u odnosu na poreze na dohodak i sprečavanju poreske evazije i izbegavanja, koji je podnela Vlada;**

**2. Razmatranje Predloga zakona o potvrđivanju Ugovora o zajmu (Izgradnja autoputa E-80 Niš-Merdare, deonica Niš-Pločnik, faza 1) između Republike Srbije i Evropske banke za obnovu i razvoj, koji je podnela Vlada.**

Na predlog predsednika, Odbor je jednoglasno (11 glasova za) odlučio da o tač. 1. i 2. dnevnog reda održi zajednički jedinstveni pretres.

**Tačke 1. i 2. dnevnog reda: Zajednički jedinstveni pretres**

Dejan Dabetić, poverenik Ministarstva finansija, predstavio je prvi zakonski predlog iz utvrđenog dnevnog reda i rekao da zaključenje ovog ugovora predstavlja značajan doprinos unapređenju bilateralne privredne i finansijske saradnje Republike Srbije i Japana jer se njime otklanja problem dvostrukog oporezivanja fizičkih i pravnih lica - rezidenata dve države. Ugovor obezbeđuje zajedničke kriterijume za određivanje prava oporezivanja pojedinih kategorija dohotka, tako da se usvajanjem ovog predloga zakona obezbeđuje pravni osnov za efikasnije privređivanje i konkurentnost preduzeća Republike Srbije u Japanu, odnosno preduzeća Japana u Republici Srbiji. Dodao je i to da Srbija ima zaključene i potvrđene ugovore o izbegavanju dvostrukog oporezivanja sa 60 drugih zemalja, od toga sa 26 država Evropske unije.

Ana Tripović, direktor Uprave za javni dug i poverenik Ministarstva finansija, predstavila je drugi zakonski predlog i obrazložila razloge za potvrđivanje Ugovora o zajmu (Izgradnja autoputa E-80 Niš-Merdare, deonica Niš-Pločnik, faza 1) između Republike Srbije i Evropske banke za obnovu i razvoj, potpisanog 25. novembra 2020. godine. Izgradnjom ovog putnog pravca skratiće se vreme putovanja i obezbediti bolja putna veza sa Albanijom i Bugarskom, kao i bolja integracija Srbije u saobraćajni sistem regiona i cele Evrope. Zaduženje Republike Srbije iznosi 85 miliona evra, sa rokom otplate od 15 godina.

Odbor je jednoglasno (11 glasova za) usvojio sledeće izveštaje:

1. tačka

**IZVEŠTAJ**

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o o potvrđivanju Ugovora između Republike Srbije i Japana o otklanjanju dvostrukog oporezivanja u odnosu na poreze na dohodak i sprečavanju poreske evazije i izbegavanja.

1. tačka

**IZVEŠTAJ**

Odbor je, u skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o potvrđivanju Ugovora o zajmu (Izgradnja autoputa E-80 Niš-Merdare, deonica Niš-Pločnik, faza 1) između Republike Srbije i Evropske banke za obnovu i razvoj.

Za izvestioca po tač. 1. i 2. određena je dr Aleksandra Tomić, predsednik Odbora.

Sednica Odbora je završena u 16,20 časova.

 Sednica je tonski snimana.

            SEKRETAR                                                                    PREDSEDNIK

        Tijana Ignjatović                                           dr Aleksandra Tomić